અને તને એ ખબર છે કે, શાખાઓ ફૂટવા માટે પહેલાં એક શાખ (આબરૂ) હોવી જોઈએ. ‘શાખ’ હોય તો શાખાઓ ફટ ફટ ફૂટવા માંડે !! પણ તેં તો ‘અમારી બીજી કોઈ શાખા નથી.’ એવું જાહેર કરીને સામે ચાલીને તારી ઇજ્જત (શાખ)નો ફાલુદો કરી નાંખ્યો. આપણી શાખ નથી એવી આપણા કાકા-અદાના દીકરાનેય શું ખબર પડે ? તું એય ભૂલી ગયો કે, બાંધી મુઠ્ઠી લાખની કહેવાય ? તારી આવી જાહેરાતથી તો જેને નહોતી ખબર એમનેય ખબર પડી ગઈ કે, તારી પાસે બીજી કોઈ શાખા નથી અને વરસોથી તું એક જ શાખા પર લટકી રહ્યો છે ! અને બીજું કે તું ઝાડ લઈને બેઠો છે તે બીજી, ત્રીજી, ચોથી એમ શાખાઓ ફૂટે ?! ડાળીઓ ઝાડને ફૂટે, દુકાનને નહીં, દબંગ ! અને હું એમ પૂછું છું કે, શાખા ઉર્ફે ડાળીઓ વધારીને તારે શું એની ઉપર કૂદાકૂદ કરવી છે ? ગુલાંટો ખાવી છે ? ભગવાને ચાર પગને બદલે બે પગ આપ્યા છે તો શાંતિથી પલાંઠી વાળીને બેસ ને !